CELEX: 32019R0801
Language: lt
Date: 2019-05-17 00:00:00
Title: 2019 m. gegužės 17 d. Komisijos reglamentas (ES) 2019/801, kuriuo dėl riebalų rūgščių mono- ir digliceridų (E 471) naudojimo tam tikriems šviežiems vaisiams apdoroti iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE.)

20.5.2019   
               
               
                  LT
               
               
                  Europos Sąjungos oficialusis leidinys
               
               
                  L 132/18
               
            
         KOMISIJOS REGLAMENTAS (ES) 2019/801
         2019 m. gegužės 17 d.
         kuriuo dėl riebalų rūgščių mono- ir digliceridų (E 471) naudojimo tam tikriems šviežiems vaisiams apdoroti iš dalies keičiamas Europos Parlamento ir Tarybos reglamento (EB) Nr. 1333/2008 II priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
         kadangi:
         
                     (1)
                  
                  
                     Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
                  
               
                     (2)
                  
                  
                     pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;
                  
               
                     (3)
                  
                  
                     riebalų rūgščių mono- ir digliceridai (E 471) – maisto priedas, kurį leidžiama naudoti įvairiuose maisto produktuose pagal Reglamento (EB) Nr. 1333/2008 II priedą;
                  
               
                     (4)
                  
                  
                     2017 m. vasario 17 d. pateikta paraiška suteikti leidimą naudoti riebalų rūgščių mono- ir digliceridus (E 471) visiems šviežiems vaisiams ir daržovėms apdoroti. Pagal Reglamento (EB) Nr. 1331/2008 4 straipsnį su paraiška vėliau supažindintos valstybės narės;
                  
               
                     (5)
                  
                  
                     riebalų rūgščių mono- ir digliceridai (E 471), naudojami kaip glazūros medžiaga šviežių vaisių ir daržovių paviršiui apdoroti, sudaro nuo drėgmės netekimo ir oksidacijos apsaugantį ploną inertišką fizinį sluoksnį, kuriuo apsaugoma vaisiaus ar daržovės maistinė kokybė ir pailginamas jo tinkamumo vartoti laikas. Pasak pareiškėjo, patvirtinus siūlomą naudojimo paskirtį, būtų išspręsta problema, susijusi su didėjančia šviežių produktų paklausa ištisus metus, sumažintas maisto švaistymas ir užtikrintas veiksmingesnis gamtos išteklių naudojimas sumažinant nuostolius ir naudojant mažiau anglies dioksido išmetančias transporto priemones;
                  
               
                     (6)
                  
                  
                     paraišką aptarė Vyriausybių maisto priedų ekspertų darbo grupė. Darbo grupė atkreipė dėmesį į tai, kad visų pirma technologiškai būtina apdoroti tam tikrų vaisių, kurie daugiausia importuojami iš atogrąžų klimato šalių ir kuriuos reikia apsaugoti vežant dideliais atstumais, paviršių. Tų vaisių žievelės ir luobos paprastai nevalgomos;
                  
               
                     (7)
                  
                  
                     2017 m. lapkričio 10 d. Europos maisto saugos tarnyba (toliau – Tarnyba) paskelbė mokslinę nuomonę, kurioje iš naujo įvertinta riebalų rūgščių mono- ir digliceridų (E 471) kaip maisto priedų sauga (3). Tarnyba padarė išvadą, kad kiekybiškai išreikštos leidžiamos paros dozės nustatyti nereikia ir kad maisto priedą riebalų rūgščių mono- ir digliceridus (E 471) naudojant pagal nurodytą paskirtį ir nurodytomis koncentracijomis pavojaus saugai nekyla. Tokia išvada taikoma medžiagoms, kurių sauga kelia labai mažą susirūpinimą, ir tik tada, jeigu yra patikimos informacijos apie jų poveikį bei toksiškumą, o tikimybė, kad, naudojant jas dozėmis, nesukeliančiomis gyvūnų mitybos disbalanso, pasireikš neigiamas poveikis žmonių sveikatai, yra maža (4). Tačiau Tarnyba rekomendavo atlikti tam tikrus ES maisto priedo riebalų rūgščių mono- ir digliceridų (E 471) specifikacijų pakeitimus. Komisija šias rekomendacijas išnagrinės atskirai, taikydama bendrą Tarnybos nuomonių, kuriose nustatyta tam tikrų susirūpinimą keliančių sričių, nagrinėjimo metodą (5);
                  
               
                     (8)
                  
                  
                     be to, maisto priedą riebalų rūgščių mono- ir digliceridus (E 471) ketinama naudoti vaisių paviršiui apdoroti ir nenumatoma, kad jie pateks į viduje esančią valgomą vaisių dalį. Nemanoma, kad apdorojus vaisius, kurių žievelės ir luobos paprastai nevalgomos, būtų daromas poveikis žmonių sveikatai. Todėl tikslinga leisti naudoti riebalų rūgščių mono- ir digliceridus (E 471) apdorojant tam tikrus vaisius, kurie daugiausia importuojami iš atogrąžų ir (arba) subtropinio klimato šalių ir kurių žievelės bei luobos paprastai nevalgomos, t. y. citrusinius vaisius, melionus, ananasus, bananus, papajas, mangus, avokadus ir granatus;
                  
               
                     (9)
                  
                  
                     pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas naudoti riebalų rūgščių mono- ir digliceridus (E 471) apdorojant citrusinius vaisius, melionus, ananasus, bananus, papajas, mangus, avokadus ir granatus yra to sąrašo atnaujinimas, kuriuo nedaromas poveikis žmonių sveikatai, nebūtina prašyti Tarnybos pateikti nuomonę;
                  
               
                     (10)
                  
                  
                     todėl reikėtų atitinkamai iš dalies pakeisti Reglamento (EB) Nr. 1333/2008 II priedą;
                  
               
                     (11)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 II priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gegužės 17 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 354, 2008 12 31, p. 16.
         
         
            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
         
            (3)  EFSA Journal 2017;15(11):5045.
         
         
            (4)  EFSA Journal 2014;12(6):3697, Statement on a conceptual framework for the risk assessment of certain food additives re-evaluated under Commission Regulation (ES) No 257/2010.
         
         
            (5)  https://ec.europa.eu/food/sites/food/files/safety/docs/fs-improv-approach.pdf
      
      
         
            PRIEDAS
            Reglamento (EB) Nr. 1333/2008 II priedo E dalies maisto produktų kategorijoje 04.1.1 „Švieži vaisiai ir daržovės“ po E 464 skirto įrašo įterpiamas toks naujas įrašas:
            
               
                            
                        
                        
                           „E 471
                        
                        
                           Riebalų rūgščių mono- ir digliceridai
                        
                        
                           
                              quantum satis
                           
                        
                        
                            
                        
                        
                           Tik citrusinių vaisių, melionų, ananasų, bananų, papajų, mangų, avokadų ir granatų paviršiui apdoroti“